****

**** 

# Federalno ministarstvo okoliša i turizma

**Javni poziv**

**za podnošenje prijava za dodjelu bespovratnih sredstava u okviru druge faze projekta Via Dinarica**

**UNAPREĐENJE TURISTIČKE PONUDE I USLUGA DUŽ STAZA VIA DINARICE U BOSNI I HERCEGOVINI**

Poziv za podnošenje prijava za dodjelu bespovratnih sredstava je jedna od aktivnosti u okviru druge faze projekta Via Dinarica, koji implementira i sufinansira Razvojni program Ujedinjenih nacija u Bosni i Hercegovini (UNDP BiH), uz finansijsku podršku Agencije Sjedinjenih Američkih Država za međunarodni razvoj (USAID BiH), Agencije za razvojnu saradnju Republike Italije (AICS) i Federalnog ministarstva okoliša i turizma (FMOIT). Druga faza ovog projekta se provodi u saradnji sa domaćim partnerima – Ministarstvom vanjske trgovine i ekonomskih odnosa Bosne i Hercegovine, Federalnim ministarstvom okoliša i turizma, Ministarstvom trgovine i turizma Republike Srpske, lokalnim vlastima, nevladinim i privatnim sektorom aktivnim u turizmu.

Inicijativa Via Dinarica ima za cilj da promovira značajne prirodne i kulturne resurse područja Zapadnog Balkana, da omogući bavljenje avanturističkim aktivnostima ljubiteljima prirode iz cijelog svijeta te da očuva planinska područja, kulture i predjele koji predstavljaju oazu netaknute prirode u Evropi. Ovaj javni poziv finansiraju USAID BiH i Federalno ministarstvo okoliša i turizma, a cilj mu je da dodatno doprinese razvoju inicijative Via Dinarica. U skladu s gore navedenim, ovaj Javni poziv za podnošenje prijedloga projekata se odnosi na sljedeće 2 prioritetne oblasti:

Prioritetna oblast 1: Poboljšanje uslova i proširenje kapaciteta turističkih smještajnih objekata duž bijele, zelene i plave staze Via Dinarice u Bosni i Hercegovini.[[1]](#footnote-1)

Prioritetna oblast 2: Unapređenje postojećih i povećanje raznolikosti turističkih usluga u oblasti turizma u prirodi (kulturnog, istorijskog, sportsko-rekreativnog i avanturističkog turizma i slično) duž bijele, zelene i plave staze Via Dinarice u Bosni i Hercegovini[[2]](#footnote-2).

**Prijava se može odnositi na samo jednu od dvije prioritetne oblasti i mora biti u skladu sa specifičnim uslovima i zahtjevima te prioritetne oblasti.**

Podnosioci prijava za prioritetnu oblast 1 trebaju pročitati detaljne informacije u odjeljku 2.1 Smjernica za podnosioce prijava.

Podnosioci prijava za prioritetnu oblast 2 trebaju pročitati detaljne informacije u odjeljku 2.2 Smjernica za podnosioce prijava.

Pozivaju se svi zainteresirani i kvalifikovani potencijalni podnosioci prijava, koja žele sudjelovati u ovoj aktivnosti projekta, da dostave svoje prijedloge projekata, uključujući i svu prateću dokumentaciju, najkasnije do **srijede, 08.05.2019. godine do 16:00 sati**. Sve prijave slati isključivo na adresu:

**Razvojni program Ujedinjenih nacija (UNDP)**

**UN House**

**Zmaja od Bosne bb, 71 000 Sarajevo, BiH**

**Druga faza projekta Via Dinarica**

Smjernice za podnošenje prijedloga projekata i ostali potrebni obrasci mogu se preuzeti na ovoj web stranici.

Sva dodatna pitanja u vezi ovog poziva se mogu dostaviti isključivo putem elektronske pošte, najkasnije 7 dana prije isteka roka za podnošenje prijava, sa jasno naznačenim nazivom poziva u predmetu poruke, i to na sljedeću e-mail adresu: [registry.ba@undp.org](mailto:registry.ba@undp.org) .

Neposredno nakon objave javnog poziva projekat Via Dinarica će organizovati info sesije tokom kojih će se prezentirati svi aspekti javnog poziva te pojasniti uslovi i kriteriji. Pored ovoga, tokom sesija potencijalni podnosioci prijava će imati priliku postavljati pitanja o javnom pozivu.

Vrijeme i lokacije info sesija će biti objavljene na UNDP-ovoj web stranici <http://www.ba.undp.org/> i na stranici projekta <http://viadinarica.com/>. Molimo da u e-mail-u naznačite da se pitanja odnose na projekat Via Dinarica.

1. Podrazumijeva sljedeće aktivnosti: nabavka opreme i namještaja za opremanje soba, kuhinja, kupatila i drugih prostorija unutar turističkih smještajnih objekata; izvođenje građevinskih i zanatskih radova za povećanje smještajnih kapaciteta i/ili poboljšanje smještajnih uslova objekata; ugradnja drvenih ili konstrukcija od drugih prirodnih materijala s ciljem poboljšanja funkcionalnosti i proširenja ponude vanjskog prostora (klupe, nadstrešnice/sjenice i sl.). [↑](#footnote-ref-1)
2. 2 Podrazumijeva sljedeće aktivnosti: keiranje novih turističkih usluga iz oblasti turizma, kao što su avanturističke i kulturno-istorijske ture; mušičarenje, jahanje, speleološke i rafting ture; ture kanuima/čamcima/kajacima i slično; zamjena i nadopuna opreme za pružanje turističkih usluga, zasnovane na jedinstvenim resursima i potencijalima predmetnih lokaliteta; razvoj novih ili proširenje postojećih turističkih usluga; promocija ili prezentacija novoformiranih turističkih usluga i proizvoda; uvodne i specijalizirane obuke osoblja u svrhu pružanja kvalitetne turističke usluge; opremanje i unapređenje prostora namijenjenog promociji ili ponudi turističkih proizvoda i usluga (kao što su mali turistički centri, prostori za tradicionalne rukotvorine, itd.); promocija novih iliunaprijeđenih turističkih usluga putem izrade promotivnih materijala, brošura, videa, itd. [↑](#footnote-ref-2)